KIRJALLINEN KYSYMYS P-2351/03 esittäjä(t): Rosemarie Müller (PSE) komissiolle. Internetissä palvelujaan tarjoavien apteekkien laatumerkintä.



Virallinen lehti nro 051 E , 26/02/2004 s. 0242 - 0243



KIRJALLINEN KYSYMYS P-2351/03 esittäjä(t): Rosemarie Müller (PSE) komissiolle (11. heinäkuuta 2003) Aihe: Internetissä palvelujaan tarjoavien apteekkien laatumerkintä Internetissä palvelujaan tarjoavat apteekit käynnistävät ennemmin tai myöhemmin toimintansa myös Euroopan unionissa. Tässä yhteydessä on pelätty, että pelkästään tuotteita lähettävät apteekit eivät olisi yhtä luotettavia kuin perinteiset paikalla toimivat apteekit ja muodostaisivat siten uhkan kansanterveydelle. Lääkeaineiden Internet-kauppaa varten on siten syydä luoda yhtenäinen kehys, jotta eurooppalaisten potilaiden terveyden suojelu ja kuluttajansuoja voidaan varmistaa. Tällöin voitaisiin kenties kehittää koko Euroopan alueella sovellettava Internet-apteekkien laatumerkintä. Merkinnän avulla potilaat voisivat kuten Yhdysvalloissa, jossa sovelletaan VIPPS-ohjelmaa (Verified Internet Pharmacy Practice Sites) erottaa toisistaan laatustandardit täyttävät tuotteita lähettävät apteekit ja epäilyttävät välittäjät. Internet-apteekit voisivat hakea vapaaehtoisesti hyväksymismerkintää, joka myönnettäisiin ainoastaan, jos yrityksen tuotefilosofia ja menettelytavat täyttävät todennetusti Euroopan tasolla vahvistetut laatustandardit. Tällöin on otettava huomioon vähintään seuraavat tekijät: lääkeaineiden laatuvalvonta, ammattitaitoinen lääkkeitä koskeva neuvonta, täysvalikoima, palvelujen tarjoaminen myös viikonloppuisin ja öisin, toimitus- ja luovutusvarmuus sekä joukkotoimitukset. Tällainen varmennusohjelma auttaisi kansalaisia niiden valitessa varmaa ja luotettavaa Internet-apteekkia. Pitääkö komissio ehdotusta toteuttamiskelpoisena laadukkaan kansalaisten terveyden suojelun ja kuluttajansuojan varmistamiseksi Euroopassa? Erkki Liikasen komission puolesta antama vastaus (9. syyskuuta 2003) Nykyisessä yhteisön lainsäädännössä ei säännellä tarkasti Internet-apteekkien toimintaa. Internet-apteekkia ei ensinnäkään määritellä yksiselitteisesti. Sen vuoksi toiminnan tarkastelu nykyisen yhteisön oikeuden suhteen riippuisi siitä, mitä palveluja tällaiset Internet-apteekit tarkkaan ottaen suorittavat. Siltä osin kuin mainitut apteekit tarjoavat tietoyhteiskunnan palveluja, toimintaan saatetaan soveltaa sähköisestä kaupankäynnistä annetun direktiivin (2000/31/EY) säännöksiä, ks. esim johdanto-osan 18 ja 21 kappale. Jäsenvaltioiden vastuulla on sallia tai kieltää lääkkeiden verkkokauppa ja sen ollessa sallittua varmistaa, että kaikkia kansanterveyden suojelua koskevia sääntöjä noudatetaan. Siltä osin kuin Internet-apteekkien toiminta käsittää tietoyhteiskunnan palveluja, jäsenvaltiot eivät saa soveltaa lupavaatimuksia, jotka kohdistetaan nimenomaisesti ja yksinomaan tietoyhteiskunnan palveluihin, vrt. 4 artikla. Jäsenvaltioiden olisi niin ikään sovellettava 3 artiklassa säädettyä menettelyä toiseen jäsenvaltioon sijoittautuneisiin palvelujen tarjoajiin. Laatumerkintäjärjestelmällä voidaan vaikuttaa myönteisesti siihen, että kaikkia kansanterveyden suojelua koskevia sääntöjä noudatetaan. Järjestelmän soveltaminen edellyttää ensinnäkin, että luodaan laatustandardit, ja toiseksi, että näitä standardeja sovelletaan yksittäisiin apteekkeihin. Laatumerkinnöistä muilla aloilla, kuten lääkinnällisissä laitteissa, saatu kokemus osoittaa, että avainhaasteena on määritellä riippumattomat hyväksytyt laitokset, jotka pystyvät tutkimaan ja todentamaan Internet-pohjaisten palvelujen laadun. Internet-apteekkien osalta tehtävä voitaisiin antaa jäsenvaltioiden julkisille tai puolijulkisille elimille, jotka tekevät aika ajoin apteekkitarkastuksia ja todentavat henkilöstön tieteellisen pätevyyden tarkastamalla näiden tutkintotodistukset. Laadun merkitseminen saattaisi olla ratkaisu, jota on kuitenkin kehiteltävä ja sovellettava jäsenvaltioiden, yhteisön toimielinten ja muiden sidosryhmien, kuten terveydenhuollon ammattilaisten, välisessä läheisessä yhteistyössä. Laatumerkinnän myöntämisehtojen olisi perustuttava koko yhteisön yhdenmukaisiin standardeihin, jotta taataan terveydensuojelun korkea taso kaikissa jäsenvaltioissa ja edistetään lääkkeiden sisämarkkinoita.